Diari Oficial de la Generalitat Valenciana


Sumari del DOGV 6428, del 30-12-2010 (2010/14664)

ORDE 20/2010, de 22 de desembre, de la Conselleria de Sanitat, per la qual s'establixen les bases reguladores i es convoquen ajudes per al foment de la investigació sanitària a la Comunitat Valenciana per a fer durant l'any 2011.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6428

Data del DOGV
:   30-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/14921


Data del document
:   22-12-2010

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública

ORDE 20/2010, de 22 de desembre, de la Conselleria de Sanitat, per la qual s'establixen les bases reguladores i es convoquen ajudes per al foment de la investigació sanitària a la Comunitat Valenciana per a fer durant l'any 2011. [2010/14412]  
La investigació en ciències de la salut constituïx el motor fonamental per a impulsar la capacitat de resposta del sistema sanitari davant dels reptes múltiples i continuats que sorgixen a partir de les necessitats dels individus i del conjunt de la societat en matèria d'atenció sanitària.  
La Conselleria de Sanitat està interessada a impulsar la investigació en matèria sanitària, atés que la investigació és un factor estratègic en el desenvolupament i millora de l'atenció sanitària als ciutadans i en les intervencions comunitàries des de l'àmbit de la salut pública, la qual cosa contribuïx a augmentar la qualitat de les prestacions tant individuals com comunitàries i, amb això, el benefici social per a la població.  
L'objectiu general d'esta convocatòria és dinamitzar i potenciar l'activitat investigadora a través de la concessió de diverses ajudes per al desplegament de projectes d'investigació sanitària, que contribuïsquen a millorar el coneixement científic en àrees d'interés prioritari per a la Conselleria de Sanitat, que ajude a fonamentar científicament els programes i polítiques de salut de la Comunitat Valenciana i les activitats professionals des de la perspectiva de l'Avaluació de Tecnologies Sanitàries i sobre pràctiques sanitàries basades en l'evidència científica, amb l'objectiu últim de millorar la salut dels ciutadans.  
En compliment del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha remés el corresponent informe a la Direcció General d'Economia sobre la no-subjecció a l'article 107 del Tractat de Funcionament de la Unió Europea (ant. article 87 TCE), de les ajudes que es convoquen en esta orde, per no suposar cap avantatge econòmic per a les empreses i no falsejar la competència en no afectar els intercanvis comercials entre els estats membres.  
Atés que estes ajudes es tramiten pel procediment anticipat, la seua concessió estarà condicionada a l'existència, en el pressupost de l'exercici 2011, de crèdit adequat i suficient d'acord amb l'orde de 26 de setembre de 1994, de la Conselleria d'Economia i Hisenda.  
De conformitat amb el que establix la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei General de Subvencions, i l'article 47.11 del Text Refós de la Llei de la Hisenda Pública de la Generalitat Valenciana; i fent ús de les facultats que em conferix l'article 28 de la Llei 5/1983, de 30 de desembre, del Govern Valencià, i el Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat,  
ORDENE  
Article 1. Objecte  
Constituïx l'objecte de la present orde convocar, en règim de publicitat, objectivitat i concurrència competitiva, les ajudes per a l'exercici 2011 que a continuació es relacionen i aprovar les bases reguladores per les quals es regix esta convocatòria.  
La present orde s'aplicarà a les següents ajudes, que s'inclouen com a annexos:   
1) Ajudes per a projectes d'investigació en programes de salut, prevenció i predicció de la malaltia (annex I).  
2) Ajudes per a estudis d'investigació en Avaluació de Tecnologies Sanitàries i sobre pràctiques sanitàries basades en l'evidència científica (annex II).  
3) Ajudes per a projectes de grups emergents en centres assistencials (annex III).  
4) Ajudes per al desplegament de projectes d'investigació en matèria sanitària (annex IV).  
Els projectes d'investigació han de referir-se a les activitats primàries dels organismes d'investigació sol·licitants, tant a la formació per a l'èxit de personal més i millor qualificat, com a la realització de projectes d'I+D independent per a la millora del coneixement. S'exclou la realització de projectes d'investigació sota contracte de tercer.  
Article 2. Finançament  
Les ajudes que regula esta orde són per a fer durant l'any 2011, i les seues concessions estaran condicionades a l'existència de crèdit adequat i suficient per a això en els pressupostos de la Generalitat Valenciana per a l'any 2011. La convocatòria es finançarà a càrrec de les línies següents:   
1) Ajudes per a projectes d'investigació en programes de salut, prevenció i predicció de la malaltia (annex I). Es finançarà amb la línia T0120000 del programa pressupostari 44.25.40.3387.589.06.1 de l'Escola Valenciana d'Estudis de la Salut, amb una quantia màxima estimada de 124.600 euros.  
2) Ajudes per a estudis d'investigació en Avaluació de Tecnologies Sanitàries i sobre pràctiques sanitàries basades en l'evidència científica (annex II). Es finançarà amb la línia T5825000 del programa pressupostari 13.22.42.7432.548.55.5 de la Direcció General d'Ordenació, Avaluació i Investigació Sanitària, amb una quantia màxima estimada de 20.000 euros.  
3) Ajudes per a projectes de grups emergents en centres assistencials (annex III). Es finançarà amb la línia T6667000 del programa pressupostari 37.91.55.1534.669.20.0 de la Direcció General d'Ordenació, Avaluació i Investigació Sanitària, amb una quantia màxima estimada de 100.000 euros.  
4) Ajudes per al desplegament de projectes d'investigació en matèria sanitària (annex IV). Es finançaran amb les línies T5846000 del programa pressupostari 39.97.76.2543.630.77.9 de la Direcció General d'Ordenació, Avaluació i Investigació Sanitària, amb una quantia màxima estimada de 483.000 euros.  
Article 3. Duració  
Els projectes d'investigació tindran una duració d'un any i es realitzaran al llarg de l'any 2011.  
Article 4. Sol·licitants i beneficiaris  
Podran ser sol·licitants i beneficiaris d'estes ajudes les institucions que es detallen en l'annex corresponent a cada un dels subprogrames.   
La proposta de sol·licitud serà presentada, en qualitat d'investigador responsable de la seua execució cientificotècnica, per les persones físiques que presten els seus servicis en l'entitat sol·licitant, i que tinguen formalitzada amb esta la seua vinculació funcionarial, estatutària o contractual en el moment de la sol·licitud, i amb previsió de mantindre almenys durant el període d'execució de l'ajuda.  
La persona investigadora principal i col·laboradores dependents de la Conselleria de Sanitat o de l'Agència Valenciana de Salut i amb projecte beneficiat d'estes ajudes seguiran en la mateixa situació administrativa que tenien abans de la concessió de l'ajuda.   
No poden obtindre la condició de beneficiari de les ajudes regulades en esta orde les persones o entitats afectades per alguna de les circumstàncies que establixen l'article 13.2 de la Llei 38/2003, de 17 de novembre, General de Subvencions o els articles 18 i concordants del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
Article 5. Incompatibilitats  
Cada investigador només pot presentar, com a investigador principal, una sol·licitud i optar únicament a una de les quatre modalitats d'ajudes convocades per la present orde. Així mateix, cada projecte només pot ser presentat a una de les dites modalitats. L'incompliment d'algun d'estos requisits determinarà l'exclusió no esmenable de totes aquelles sol·licituds en què un mateix investigador aparega com a Investigador Principal, i d'aquells projectes presentats en més d'una modalitat, cosa que comportarà la desestimació d'eixes sol·licituds. A excepció del que s'indica anteriorment, no existirà incompatibilitat amb altres ajudes o subvencions per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
Article 6. Obligacions dels beneficiaris  
Les obligacions dels beneficiaris de les ajudes són les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de l'ajuda.  
b) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o aprofitament de l'ajuda.  
c) Sotmetre's a les actuacions de comprovació que haja d'efectuar l'òrgan concedent, així com qualssevol altres de comprovació i control financer que corresponen a la Intervenció General en relació amb les ajudes concedides, amb l'aportació de tota la informació que li siga requerida en l'exercici de les dites actuacions.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen totalment o parcialment l'activitat o projecte subvencionat. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Realitzar les operacions necessàries per a distingir els costos i el finançament de les activitats no econòmiques, que es finançaran a través d'estes ajudes, d'aquelles que sí que tenen un caràcter econòmic.  
f) Difondre els resultats obtinguts en el desenrotllament dels projectes d'investigació, per mitjà de l'ensenyança, la publicació o la transferència de tecnologia.   
g) Les altres previstes en l'article 14 de la Llei 38/2003, de 17 de novembre, General de Subvencions.  
L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
Article 7. Despeses subvencionables  
Les ajudes previstes en esta convocatòria es destinaran a cobrir les despeses següents, sempre que estiguen directament relacionades amb la realització del projecte i estiguen degudament especificats en la sol·licitud:  
a) Despeses de personal: costos ocasionats per la formalització de beques de investigació o contractes, amb persones alienes al personal vinculat funcionarialment, estatutàriament o contractualment de forma permanent amb l'organisme sol·licitant, per a la seua participació durant tot o part del temps previst per al desplegament del projecte, en dedicació total o parcial. No és subvencionable cap tipus de compensació al personal amb vinculació de caràcter funcionarial, estatutari o contractual amb l'organisme sol·licitant, per la seua participació en el projecte.  
b) Despeses d'adquisició de béns i contractació de servicis, que inclouran les compres de material fungible i la resta de despeses complementàris, degudament justificades, necessàries per al bon fi del projecte, com ara material bibliogràfic i contractació de servicis externs. Quan l'import de la despesa subvencionable supere la quantia de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten, o llevat que la despesa s'haguera realitzat amb anterioritat a la sol·licitud de la subvenció. L'elecció entre les ofertes presentades, que hauran d'aportar-se en la justificació, o, si és el cas, en la sol·licitud de la subvenció, es realitzarà d'acord amb criteris d'eficiència i economia, i han de justificar-se expressament en una memòria l'elecció quan no recaiga en la proposta econòmica més avantatjosa. En cap cas s'inclouran compres de material inventariable ni despeses per assistència a congressos.  
c) Despeses de funcionament de les entitats beneficiàries necessàries per al desplegament del projecte. Esta quantitat no superarà el 15% del finançament total concedit al projecte.  
Una vegada finalitzat el projecte, el material bibliogràfic (llibres, revistes i material gràfic), adquirit a càrrec de les ajudes concedides, quedarà a disposició dels fons de la biblioteca del centre.  
L'estructura de les partides pressupostàries assenyalades en esta base és vinculant. Si en el transcurs del desplegament del projecte es considera necessari introduir canvis entre partides, estos hauran de sol·licitar-se amb caràcter previ i de forma motivada per l'investigador responsable del projecte, amb el vistiplau del representant legal del centre, davant de l'òrgan instructor del procediment, que resoldrà el que procedisca amb l'assessorament que, si és el cas, considere necessari.  
Article 8. Sol·licituds i documentació  
Les sol·licituds hauran de ser presentades en els models normalitzats ser subscrites per l'investigador principal, que es responsabilitzarà de la realització del projecte. La presentació de la sol·licitud implica l'acceptació de tots els termes de les bases publicades així com dels acords que adopte la comissió avaluadora. Les sol·licituds també comptaran amb la firma de conformitat del representant legal de l'entitat sol·licitant. Esta conformitat implica que s'ha comprovat que la documentació presentada és correcta, que es complixen els requisits que establix la convocatòria, i que s'ajusta a la normativa del centre. Suposa, així mateix, el compromís de donar suport a la correcta realització del projecte en el cas que este resulte finançat.  
Els models normalitzats estaran disponibles en les adreces d'Internet i   
La sol·licitud es realitzarà amb la entrega de la documentació següent:  
1) Sol·licitud d'ajuda segons model normalitzat (model 1).  
2) Declaració responsable d'altres subvencions a la investigació sol·licitades o concedides per al mateix projecte que es presenta o altres projectes actius en el moment de la presentació de la sol·licitud.  
3) Declaració responsable acreditativa de no estar l'entitat sol·licitant incursa en les prohibicions per a obtindre la condició de beneficiari establida en l'article 13, apartat 2 de la Llei 38/2003, de 17 de novembre, General de Subvencions.  
4) Curriculum vitae de la persona investigadora principal i de totes les persones col·laboradores del projecte segons el model normalitzat (model 2). En les sol·licituds dels annexos III o IV, per a aquells investigadors que tinguen el seu curriculum vitae incorporat a l'aplicació informàtica MISABIO (Mapa de la Investigació Sanitària i BIOmédica) no serà necessari la seua presentació.  
5) La memòria cientificotècnica del projecte segons el model normalitzat (model 3), inclourà entre altres, el pressupost detallat que se sol·licita per a la realització del projecte, i una relació de les persones que conformen el grup de treball amb les seues corresponents firmes. Tant la memòria cientificotècnica com el pressupost sol·licitat per al projecte estaran adequats a la duració del desenrotllament del projecte d'un any.  
6) L'informe de la comissió d'investigació o responsable d'investigació del centre.  
7) Documents 1, 4 i 5, en el seu corresponent model estandarditzat, en suport informàtic. No s'admetrà la presentació d'esta documentació en models diferents dels que acompanyen a la present orde. La documentació informàtica de les sol·licituds d'una mateixa entitat, i per a la mateixa modalitat d'ajuda, poden anar conjuntament en el mateix suport informàtic, com a carpetes diferents degudament identificades amb el nom de l'investigador principal.  
La firma de l'investigador principal en la sol·licitud d'ajuda comportarà la certificació que la informació presentada en suport informàtic i suport paper és exactament la mateixa.   
D'acord amb els articles 4 i 5 del Decret 165/2010, de 8 d'octubre, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat Valenciana i el seu sector públic, la presentació firmada de la sol·licitud comportarà l'autorització perquè l'òrgan instructor verifique de forma telemàtica la identitat de l'investigador principal així com perquè obtinga l'acreditació d'estar al corrent del compliment de les obligacions tributàries i amb la seguretat social per part de l'entitat sol·licitant. No obstant això, tant l'investigador principal com l'entitat sol·licitant, a través del seu representant legal, podran denegar expressament el consentiment per a l'obtenció de la documentació anteriorment citada per mitjà d'un escrit firmat, i han d'aportar, en eixe cas, la dita documentació.  
Així mateix, es podrà requerir del sol·licitant qualsevol altra dada, document o informe complementari que siga necessari per a la resolució de l'expedient, així com l'acreditació dels requisits a què es referix la documentació administrativa.  
Article 9. Lloc i termini de presentació  
Les sol·licituds, remeses a l'òrgan instructor encarregat de la tramitació de cada modalitat, podran presentar-se en el Registre General de la Conselleria de Sanitat en el carrer de Misser Mascó, 31 de València (46759), així com en els servicis territorials de la mateixa conselleria a Alacant (c/ Girona, 26. 03844), Castelló (c/ Hort dels Corders,12. 12320), i València (Gran Via de Ferran el Catòlic, 74. 46571), en el Registre de l'Escola Valenciana d'Estudis de la Salut en el carrer Juan de Garay núm. 21 de València (46318), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 31 del Reial Decret 1.829/1999, de 31 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat.  
El termini de presentació de sol·licituds finalitzarà als 30 dies naturals comptats a partir de l'endemà a la publicació de la present orde en el Diari Oficial de la Comunitat Valenciana.  
Article 10. Ordenació i instrucció del procediment  
L'òrgan instructor responsable de l'ordenació i instrucció del procediment de cada una de les ajudes convocades, tal com s'especifica en els annexos corresponents, actuarà d'ofici i acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.  
Rebudes les sol·licituds, s'estudien juntament amb la documentació que les acompanya. En el termini màxim de 30 dies naturals comptats a partir de l'endemà al de finalització del termini per a presentar les sol·licituds, l'òrgan instructor publicarà en les pàgines web de la Conselleria i de l'Escola Valenciana d'Estudis de la Salut, la relació provisional de sol·licituds admeses, admeses condicionals i excloses amb indicació de les causes d'exclusió.   
En la mateixa resolució provisional s'especificarà el termini, no superior a 10 dies naturals, perquè els interessats les sol·licituds dels quals hagen sigut admeses condicionals, esmenen les faltes o acompanyen els documents preceptius, amb l'advertència que, si així no ho feren, se'ls tindrà per desistits de la seua sol·licitud, de conformitat amb el que disposen els articles 71.1 i 42.1 de la Llei 30/1992 de Règim Jurídic de les Administracions Públiques i del Procediment Administratiu Comú.  
Seran causa d'exclusió no esmenable les següents:   
- l'entrega fora de termini de la sol·licitud.  
- la presentació de la sol·licitud en format diferent del model estàndard (model 1)  
- la no presentació del CV de l'investigador principal o presentació en format diferent del model estàndard (model 2). Els investigadors col·laboradors que no entreguen el CV o ho facen amb format diferent de l'estandarditzat quedaran exclosos del grup d'investigació sense possibilitat d'esmena. Açò no s'aplicarà en les ajudes dels annexos III i IV per a aquells investigadors que tinguen incorporat el seu currículum vitae en l'aplicació informàtica MISABIO.  
- la no presentació de la memòria d'investigació o presentació en format diferent del model estàndard (model 3).  
- la no presentació de la documentació requerida en format digital  
- la presentació de memòries d'investigació o pressupostos per a temps de realització superiors a un any.  
- la petició de subvenció exclusivament per a conceptes no subvencionables segons les bases de la present convocatòria.   
En el termini màxim de 30 dies naturals després de la finalització del termini per a esmenar els errors detectats, l'òrgan instructor publicarà per mitjà dels mateixos procediments mencionats anteriorment la relació definitiva de sol·licituds admeses i excloses per a avaluació.  
L'avaluació i selecció de les sol·licituds s'ha de fer tenint en compte, exclusivament, la documentació aportada en la sol·licitud.   
En qualsevol fase de la tramitació de l'expedient, a la vista de la documentació que es tinga i de les obligacions que s'adquirisquen per la concessió de les ajudes, es podrà demanar informes dels organismes i entitats que es crega oportú i efectuar les comprovacions necessàries sobre l'exactitud de tot això.  
Article 11. Valoració i proposta de resolució   
La concessió de les ajudes es realitzarà per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en els annexos corresponents.  
Es crearà una comissió avaluadora responsable de la valoració dels projectes i l'emissió del corresponent informe, per a cada una de les modalitats d'ajudes convocades, la composició de la qual es detalla en els annexos corresponents.  
Esta comissió, en tant que òrgan col·legiat, s'ajustarà quant a funcionament al règim establit per a estos òrgans en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar als sol·licitants si ho estima oportú.   
Per a la valoració dels aspectes cientificotècnics de les sol·licituds presentades, la comissió podrà demanar l'assessorament de l'Agència Nacional d'Avaluació i Prospectiva (ANEP), o d'alguna altra comissió especialitzada.  
L'òrgan instructor de cada una de les modalitats d'ajuda, a la vista de l'informe de la comissió avaluadora corresponent, formularà proposta de resolució provisional, que es publicarà, junt amb el llistat provisional de concessió, en la pàgina web de la Conselleria de Sanitat. En la dita resolució s'especificarà el termini, no superior a 10 dies naturals, per a al·legacions. Després de l'examen de les al·legacions adduïdes pels interessats, formularà proposta de resolució definitiva, en la qual s'ha d'indicar la relació de sol·licitants per als quals es proposa la concessió de l'ajuda de la investigació i la seua quantia.  
La proposta de resolució definitiva es notificarà als interessats que hagen sigut proposats com a beneficiaris, se'ls remetrà el corresponent document d'acceptació, que haurà de ser tornat degudament omplit, amb el vistiplau del responsable del seu centre de treball, en el termini de 10 dies naturals a comptar des de la data en què ho reba amb la documentació complementària que se li requerisca. En el cas de no tornar-la en el dit termini s'entendrà que renuncia a l'ajuda.  
Article 12. Resolució de concessió de les ajudes  
Correspon al conseller de Sanitat, a proposta de l'òrgan instructor corresponent, dictar la resolució de la concessió de les ajudes. No obstant, es podran adoptar resolucions administratives per delegació, amb indicació expressa d'esta circumstància i, en este cas, es consideraran dictades per l'òrgan delegatori.   
La resolució, tindrà els efectes i contingut previstos en l'article 25 de la Llei 38/2003, de 17 de novembre General de Subvencions, i es publicarà en el Diari Oficial de la Comunitat Valenciana en el termini màxim de sis mesos. Si no hi ha resolució expressa en el termini establit les sol·licituds s'entendran desestimades sense perjuí del que es dispose quan es dicte la corresponents resolució.  
Les sol·licituds que no resulten beneficiades podran ser arreplegades pels interessats o per una persona degudament autoritzada, formulant sol·licitud davant de l'òrgan instructor encarregat de la tramitació de cada modalitat, durant els tres mesos següents a la publicació en el Diari Oficial de la Comunitat Valenciana de la resolució de la convocatòria. Transcorregut el dit termini es procedirà a la seua destrucció.  
Article 13. Recursos  
Contra les resolucions dictades en el procediment de concessió de subvenció que esgoten la via administrativa es podrà interposar el recurs contenciós administratiu en el termini de dos mesos, a comptar de l'endemà de la seua notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició, en el termini d'un mes, a comptar de l'endemà de la notificació d'acord amb el que disposa els articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Article 14. Pagament i justificació de les ajudes concedides  
Les ajudes podran finançar totalment o parcialment el pressupost presentat per a l'execució del projecte. La quantia concedida es determinarà en cada cas en funció dels interessos de l'avaluació establida.   
En el cas que l'ajuda fóra concedida a un investigador d'un centre dependent de la Conselleria de Sanitat o de l'Agència Valenciana de Salut, el pagament podrà efectuar-se d'una sola vegada, i es lliurarà a favor de la institució on preste els seus servicis l'investigador principal, i el centre es compromet a la gestió dels fons i a la realització de les contractacions que si és el cas procediren, de conformitat amb les normes que per la seua naturalesa jurídica se'ls aplique.  
L'ordenació del pagament de les ajudes en cas d'investigadors de centres no adscrits a la Conselleria de Sanitat ni a l'Agència Valenciana de la Salut, es realitzarà d'acord amb els criteris continguts en l'article 47 bis) del Text Refós de la Llei de la Hisenda Pública Valenciana, en els termes següents:  
a) Després de la concessió de l'ajuda es lliurarà un 40% de l'import total de la quantitat assignada, amb justificació prèvia documental de les despeses que per eixe import o superior, siguen conseqüència de la seua execució.  
b) Un 20% més s'abonarà després de l'aportació i comprovació de la documentació justificativa de l'efectiva i correcta aplicació de, almenys, el 60% del total de les actuacions objecte de la subvenció.  
c) El 40% restant el lliurarà la Generalitat Valenciana quan es justifique correctament la totalitat de la quantitat concedida.  
En tot cas, el pagament de les subvencions que regula esta orde pot efectuar-se d'una sola vegada, amb justificació prèvia de les despeses efectuades per l'import total de la quantitat assignada.   
El termini de presentació dels justificants de despesa requerits conclourà el 12 de novembre del 2011. Les despeses que es presenten a fi de justificar les ajudes concedides hauran d'haver-se fet durant l'any 2011.   
La justificació de les despeses s'acreditarà per mitjà de la presentació dels originals de la documentació següent:  
- Certificació de justificació de despeses degudament segellada i firmada pel representant legal de l'entitat beneficiària, en la qual es farà constar la quantitat a què ascendixen les despeses que es justifiquen i que estes es van realitzar en el desenrotllament del projecte d'investigació per a la qual van ser concedits.  
- Relació dels comprovants de despeses que es presenten, en la qual s'inclourà número d'orde de comprovant de despesa, empresa proveïdora del subministrament, data del comprovant del despesa, número de factura i import de la despesa.  
- Comprovants de despesa originals, ordenats segons el número d'orde de la relació de comprovants anterior. Es consideren comprovants de despesa vàlidament emesos les factures, nòmines de personal, fulls d'ingrés de cotitzacions a la seguretat social (TC2) i la resta de documents que tinguen validesa jurídica mercantil. En tot cas, les factures hauran de comptar amb totes les dades formals que exigix per a la seua expedició la normativa vigent i, en particular, el Reial Decret 1496/2003, de 28 de novembre (BOE núm. 286, de 29 de novembre de 2003).  
- Documentació que acredite haver fet el pagament de totes les despeses justificades, amb anterioritat a la finalització del període de justificació. Per a acreditar el pagament de les factures s'aportaran els deutes de la transferència financera realitzada o extractes o certificacions de moviments de comptes. Cap pagament pot ser anterior a l'adquisició del bé o a la realització del servici.  
Comprovada la documentació justificativa de les despeses fetes, l'òrgan instructor tornarà als centres beneficiaris la documentació original aportada.  
L'import de les despeses justificades s'abonarà després de la certificació de conformitat emesa pel director de l'Escola Valenciana d'Estudis de la Salut per als projectes concedits segons la modalitat de l'Annex I o per la directora general d'Avaluació, Ordenació i Investigació Sanitària per a la resta de les ajudes.  
Els beneficiaris hauran de remetre a l'òrgan instructor, durant el primer semestre del 2011, la memòria científica final del projecte, en la qual s'inclourà un resum de la investigació realitzada, així com les separates de publicacions o comunicacions a congressos, si n'hi havia.   
En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'una ajuda subvencionada per la Conselleria de Sanitat, s'ha de consignar l'origen del seu finançament i s'enviarà un exemplar de la publicació a l'òrgan instructor, amb menció del número d'expedient. Així mateix es remetran les publicacions que es produïsquen com a conseqüència de l'ajuda, després de la presentació de la memòria.  
Article 15. Concurrència de les ajudes  
L'import de la subvenció regulada en la present orde en cap cas podrà ser de tal quantia que, aïlladament, o en concurrència amb subvencions d'altres administracions públiques, o d'altres ens públics o privats, supere el cost de l'activitat a desenrotllar pel beneficiari.  
Article 16. Pèrdua o minoració de l'ajuda  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
Igualment, l'incompliment pel beneficiari dels requisits i condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a este efecte, així com la concurrència d'altres causes recollides per l'article 37 de la Llei 38/2003, de 17 de novembre, General de Subvencions i en els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, donarà lloc a la pèrdua del dret al cobrament total o parcial de la subvenció.  
Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.   
Article 17. Del reintegrament de les subvencions  
Per al reintegrament de les subvencions s'aplicaran les normes recollides en els articles 36 i 37 de la Llei 38/2003, de 17 de novembre General de Subvencions.  
Article 18. Règim d'infraccions i sancions  
El règim sancionador en la matèria regulada en la present orde serà l'establit en el títol IV de la Llei 38/2003, de 17 de novembre, General de Subvencions.  
DISPOSICIONS FINALS  
Primera  
En tot el que no regula esta orde, caldrà ajustar-se al que disposa la Llei de la Hisenda Pública de la Generalitat Valenciana, el text de la qual refós va ser aprovat per Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.   
Segona  
La present orde produirà efectes a partir de l'endemà al de la publicació en el Diari Oficial de la Comunitat Valenciana.  
Tercera  
Contra la present orde, que posa fi a la via administrativa, es podrà interposar recurs contenciós administratiu en el termini de dos mesos, a comptar de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció contenciosa administrativa.  
València, 22 de desembre de 2010  
El conseller de Sanitat,  
MANUEL CERVERA TAULET  
Annex I  
Ajudes per a projectes d'investigació en programes de salut, prevenció i predicció de la malaltia  
Primera. Objecte  
L'objecte de la present convocatòria és la concessió d'ajudes per a la realització de projectes d'investigació en programes de salut, prevenció i predicció de la malaltia.  
Segona. Sol·licitants i beneficiaris  
Podran ser sol·licitants i beneficiaris d'estes ajudes les institucions sanitàries, centres i servicis dependents de la Conselleria de Sanitat o de l'Agència Valenciana de Salut. En el cas dels centres sanitaris que gestionen les seues activitats d'investigació mitjançant Fundació de dret privat, podran sol·licitar les ajudes a través d'estes entitats.  
També podran ser beneficiaris les universitats, organismes públics d'investigació o altres entitats públiques o privades que tinguen labor investigadora i que no tinguen finalitat de lucre, radicades en tots els casos a la Comunitat Valenciana.   
La proposta de sol·licitud serà presentada, en qualitat d'investigador responsable de la seua execució per personal de l'entitat sol·licitant segons es descriu en les bases generals d'esta convocatòria.  
Tercera. Activitats objecte de les ajudes  
El projecte d'investigació ha de tractar sobre algun dels temes que a continuació es relacionen:  
- Avaluació de programes de salut: sistemes d'informació i metodologia d'avaluació.  
- Nous models de gestió sanitària.  
- Models de finançament sanitari.  
- Sistemes de qualitat en el servici sanitari.  
- Promoció de la Salut i Educació per a la salut.  
- Salut laboral.  
- Estudis epidemiològics de malalties d'alta prevalença.  
- Salut Ambiental.  
- Investigació de Servicis Sanitaris.  
- Sistemes d'informació en salut.  
- Vigilància epidemiològica  
- Salut de la infància i adolescència.  
- Salut de les dones i investigació amb enfocament de gènere.  
- Grups amb necessitats especials i immigrants.  
- Alimentació i nutrició.  
- Seguretat alimentària.  
- Salut sexual i reproductiva.  
- Exercici físic.  
- Prevenció del càncer.  
- Tuberculosi.  
- Accidents de trànsit.  
- Tabac.  
- Osteoporosi.  
Quarta. Òrgan instructor  
L'òrgan instructor del procediment de concessió d'estes ajudes està representat per l'Escola Valenciana d'Estudis de la Salut de la Conselleria de Sanitat, a què correspon la realització de tots els actes d'instrucció necessaris per a la resolució del procediment. Les sol·licituds, junt amb la documentació que els acompanya, es dirigiran a l'Escola Valenciana d'Estudis de la Salut, carrer de Juan de Garay 21, València 46394.  
Quinta. Comissió i criteris d'avaluació  
Es crearà una comissió avaluadora per a esta modalitat d'ajuda que estarà composta per:  
- El director de l'Escola Valenciana d'Estudis de la Salut, que actuarà com a president.  
- El cap del Servici de Formació i Investigació de l'Escola Valenciana d'Estudis de la Salut.  
- El cap de Servici de Docència de l'Escola Valenciana d'Estudis de la Salut.  
- Dos representants de les Unitats de l'Escola Valenciana d'Estudis de la Salut.  
- Un representant de la Direcció General de Salut Pública de la Conselleria de Sanitat.  
- La secretària tècnica de l'Escola Valenciana d'Estudis de la Salut, que actuarà com a secretària de la comissió avaluadora.  
En tots els casos els titulars de la comissió avaluadora tindran suplents.  
Per a la valoració de les sol·licituds es tindran en compte els següents criteris de valoració:   
- Qualitat científica del projecte d'investigació presentat. (30%)  
- Currículum vitae acadèmic i investigador de l'investigador principal (20%)  
- Historial cientificotècnic del grup d'investigació (15%)  
- Impacte potencial sobre la millora de l'atenció a la Comunitat Valenciana i rellevància de l'objecte d'investigació en relació a les prioritats de salut a la Comunitat Valenciana, referenciades en l'apartat tercer del present annex. (20%)  
- Adequació dels recursos previstos als objectius que es proposen. (10%)  
- Caràcter multicèntric i multidisciplinari de l'estudi. (5%)  
Annex II  
Ajudes per a estudis d'investigació en Avaluació de Tecnologies Sanitàries i sobre pràctiques sanitàries basades en l'evidència científica  
Primera. Objecte  
L'objecte de la present convocatòria és la concessió d'ajudes destinades a finançar projectes d'investigació en l'àmbit de l'Avaluació de Tecnologies Sanitàries i sobre pràctiques sanitàries basades en l'evidència científica.   
Segona. Sol·licitants i beneficiaris  
Podran ser sol·licitants i beneficiaris d'estes ajudes les institucions sanitàries, centres i servicis dependents de la Conselleria de Sanitat o de l'Agència Valenciana de Salut. En el cas dels centres sanitaris que gestionen les seues activitats d'investigació mitjançant Fundació de dret privat, podran sol·licitar les ajudes a través d'estes entitats.  
La proposta de sol·licitud serà presentada, en qualitat d'investigador responsable de la seua execució, per personal de l'entitat sol·licitant segons es descriu en les bases generals d'esta convocatòria.  
Tercera. Activitats objecte de les ajudes  
Els projectes han de versar sobre alguna de les línies o temes de prioritat d'investigació i desenrotllament sanitari, des de la perspectiva de l'avaluació de tecnologies sanitàries i pràctiques sanitàries basades en l'evidència que a continuació es relacionen:  
- Anàlisi de l'efectivitat d'activitats i desenrotllaments per al foment de l'ús de l'evidència científica en les pràctiques sanitàries.  
- Anàlisi comparativa de l'ús de models, estàndards i materials per al foment de pràctiques sanitàries basades en la provatura científica.  
- Revisions sistemàtiques culminades amb tècniques meta-analítiques o no, sobre qualsevol dels camps que plantegen els objectius de guany de salut proposats en el Pla de Salut de la Comunitat Valenciana, 2010-2013.  
- Anàlisi d'utilització i efectivitat de guies, protocols, taxonomies o procediments basats en l'evidència científica, en els processos de cures desplegades per la infermeria.  
Els treballs hauran d'abordar de forma general els apartats que es detallen a continuació, donant major o menor importància a cada un d'ells, en funció del tema proposat:  
1) Definició de la intervenció i alternatives.  
2) Anàlisi de la situació a la Comunitat Valenciana: utilització, variabilitat, consum i costos.  
3) Indagació sistemàtica de l'evidència científica.  
4) Recomanacions per a la pràctica sanitària, per a la gestió, la planificació sanitària i necessitats investigació i desenrotllament supletori identificades.  
5) Desenrotllament de prototips i models organitzatius, per a la incorporació del coneixement sistemàtic de l'evidència, al treball efectiu sanitari. Anàlisi de l'impacte organitzatiu i econòmic de les propostes.  
Quarta. Quantia de les ajudes   
De l'import global que es destinarà a esta ajuda, segons establisca la Llei de Pressupostos de la Generalitat per a l'any 2011, es podrà destinar un màxim del 20% per a finançar específicament projectes d'investigació en l'àmbit de la infermeria.   
Este màxim específic per a investigació en l'àmbit de la infermeria, podrà augmentar bé perquè la qualificació tècnica d'algun dels projectes d'este camp supere a la resta dels no destinats a infermeria, o bé perquè el finançament acumulat dels projectes no específicament d'infermeria i qualificats amb la qualitat suficient per a l'obtenció de finançament, no arribaren a cobrir el 80% restant de l'import total màxim destinat a estes ajudes.  
Quinta. Òrgan instructor  
L'òrgan instructor del procediment de concessió d'estes ajudes està representat pel Servici d'Avaluació, Auditoria i Ordenació Sanitària de la Direcció General d'Ordenació, Avaluació i Investigació Sanitària de la Conselleria de Sanitat, a què correspon la realització de tots els actes d'instrucció necessaris per a la resolució del procediment. Les sol·licituds, junt amb la documentació que les acompanya, es dirigiran al Servici d'Avaluació, Auditoria i Ordenació Sanitària de la Direcció General d'Ordenació, Avaluació i Investigació Sanitària, carrer Misser Mascó, 31, València 46584.  
Sexta. Comissió i criteris d'avaluació  
Es crearà una comissió avaluadora per a esta modalitat d'ajuda que estarà composta per:  
- La directora general d'Ordenació, Avaluació i Investigació Sanitària que actuarà com a presidenta.  
- El cap de l'Àrea d'Inspecció, Avaluació i Ordenació  
- El cap del Servici d'Avaluació i Auditoria Sanitària  
- La cap de l'Oficina d'Investigació Sanitària  
- El cap de la Secció d'Avaluació de Tecnologies Sanitàries, que actuarà com a secretari de la comissió.  
- Dos representants amb especial competència en l'àmbit de la investigació sanitària aplicada.  
Per a l'avaluació de les sol·licituds es tindran en compte els següents criteris de valoració:   
- Qualitat científica del projecte, experiència de l'equip investigador en l'àrea proposada i dotació d'infraestructura per a dur a terme el projecte de tal manera que el finançament sol·licitat puga considerar-se com complementària. (60%)  
- Rellevància de l'objecte d'investigació en relació a les prioritats referenciades en l'apartat segon del present annex. (10%)  
- Impacte potencial sobre el foment de l'evidència científica en el treball sanitari a la Comunitat Valenciana. (20%)  
- Factibilitat i adequació del protocol, pressupost i calendari de treball als objectius que es proposen. (5%)  
- Caràcter multicèntric, cooperatiu i multidisciplinari del projecte. (3%)  
- Aspectes ètics considerats en el projecte. (2%)  
Annex III  
Ajudes per a projectes de grups emergents en centres assistencials  
Primera. Objecte  
L'objecte de la present convocatòria és la concessió d'ajudes per a projectes d'investigació, finançant específicament a grups d'investigació emergents en centres sanitaris assistencials.  
Segona. Sol·licitants i beneficiaris  
Podran ser sol·licitants i beneficiaris d'estes ajudes les institucions sanitàries i centres dependents de la Conselleria de Sanitat o de l'Agència Valenciana de Salut que tinguen funció assistencial. En el cas dels centres sanitaris que gestionen les seues activitats d'investigació per mitjà de fundació de dret privat, podran sol·licitar les ajudes a través d'estes entitats.  
També podran ser beneficiàries les institucions sanitàries privades de caràcter assistencial que tinquen labor investigadora i que no tinguen finalitat lucrativa, instal·lades en qualsevol cas a la Comunitat Valenciana.  
La proposta de sol·licitud serà presentada, en qualitat d'investigador responsable de la seua execució per personal de l'entitat sol·licitant segons es descriu en les bases generals d'esta convocatòria.  
Tercera. Grups d'investigació emergents  
Es consideraran grups d'investigació emergents els grups en què cap membre de l'equip haja participat com a investigador principal en projectes finançats per organismes internacionals o plans nacionals d'I+D+i.   
Com a excepció a esta norma es permetrà la participació dins d'esta modalitat d'ajuda a aquells grups liderats per investigadors contractats en convocatòries públiques competitives d'algun programa o línia instrumental de Recursos Humans en el marc d'un Pla Nacional d'I+D+i, després de gener de l'any 2008, encara que siga o haja sigut investigador principal en un projecte d'investigació del Pla Nacional d'I+D+i, sempre que cap dels restants components del grup ho haja sigut.  
Aquelles sol·licituds presentades dins d'esta categoria hauran de remetre, junt amb la documentació descrita en les bases generals de la convocatòria, una declaració responsable de l'investigador principal, que cap dels membres del grup ha participat com a investigador principal en projectes finançats per organismes internacionals o plans nacionals d'I+D+i.   
Quarta. Activitats objecte de les ajudes  
El projecte d'investigació, d'acord amb el Pla de Salut de la Comunitat Valenciana 2010-2013, versarà sobre alguna de les àrees següents, en atenció de les necessitats de salut de la població en el nostre àmbit.  
- Atenció primària  
- Tècniques d'imatge, bioenginyeria i bioinformàtica  
- Càncer  
- Malalties cardiovasculars  
- Malalties cerebrovasculars  
- Malalties digestives  
- Malalties endocrines, nutricionals i metabòliques  
- Malalties musculoesquelètiques  
- Malalties neurodegeneratives  
- Malalties rares  
- Malalties respiratòries  
- Malalties transmissibles  
- Envelliment i dependència  
- Salut maternoinfantil  
Quinta. Òrgan instructor  
L'òrgan instructor del procediment de concessió d'estes ajudes està representat per l'Oficina d'Investigació Sanitària de la Direcció General d'Ordenació, Avaluació i Investigació Sanitària de la Conselleria de Sanitat, a què correspon la realització de tots els actes d'instrucció necessaris per a la resolució del procediment. Les sol·licituds, junt amb la documentació que els acompanya, es dirigiran a l'Oficina d'Investigació Sanitària de la Direcció General d'Ordenació, Avaluació i Investigació Sanitària, carrer Misser Mascó, 31, València 46660.  
Sexta. Comissió i criteris d'avaluació  
Es crearà una comissió avaluadora per a esta modalitat d'ajuda que estarà composta per:  
- La directora general d'Ordenació, Avaluació i Investigació Sanitària, que actuarà com a president.  
- El cap de l'Oficina d'Investigació Sanitària, que actuarà com a secretària de la comissió avaluadora.  
- El subsecretari de la Conselleria de Sanitat, o persona que designe.  
- El cap de l'Oficina del Pla de Salut, o persona que designe.  
- Un tècnic de gestió d'investigació de l'Oficina d'Investigació Sanitària.  
Per a l'avaluació de les sol·licituds es tindran en compte els següents criteris de valoració:  
- Qualitat cientificotècnica del projecte d'investigació presentat. (45%)  
- Currículum acadèmic i investigador de l'investigador principal (15%)  
- Qualitat cientificotècnica del grup d'investigació (10%)  
- Factibilitat i adequació del protocol, pressupost i calendari de treball als objectius que es proposen. (15%)  
- Adequació del projecte a les línies prioritàries de foment de la investigació biomèdica i sanitària a la Comunitat Valenciana (15%). Es valorarà positivament la presentació del Currículum Vitae a través de l'aplicació informàtica MISABIO.  
Annex IV  
Ajudes per al desenrotllament de projectes d'investigació  
 en matèria sanitària  
Primera. Objecte  
L'objecte de la present convocatòria és la concessió d'ajudes per a la realització de projectes d'investigació en matèria sanitària.  
Segona. Sol·licitants i beneficiaris  
Podran ser sol·licitants i beneficiaris d'estes ajudes les institucions sanitàries, centres i servicis dependents de la Conselleria de Sanitat o de l'Agència Valenciana de Salut. En el cas dels centres sanitaris que gestionen les seues activitats d'investigació per mitjà de fundació de dret privat, podran sol·licitar les ajudes a través d'estes entitats.  
També podran ser beneficiaris les universitats, organismes públics d'investigació o altres entitats públiques o privades que tinguen labor investigadora i que no tinguen finalitat de lucre, radicades en tots els casos a la Comunitat Valenciana.   
La proposta de sol·licitud serà presentada, en qualitat d'investigador responsable de la seua execució per personal de l'entitat sol·licitant segons es descriu en les bases generals d'esta convocatòria.  
Tercera. Activitats objecte de les ajudes  
El projecte d'investigació, d'acord amb el Pla de Salut de la Comunitat Valenciana 2010-2013, versarà sobre alguna de les següents àrees, en atenció de les necessitats de salut de la població en el nostre àmbit.  
- Atenció primària  
- Tècniques d'imatge, bioenginyeria i bioinformàtica  
- Càncer  
- Malalties cardiovasculars  
- Malalties cerebrovasculars  
- Malalties digestives  
- Malalties endocrines, nutricionals i metabòliques  
- Malalties musculoesquelètiques  
- Malalties neurodegeneratives  
- Malalties rares  
- Malalties respiratòries  
- Malalties transmissibles  
- Envelliment i dependència  
- Salut maternoinfantil  
Quarta. Òrgan instructor  
L'òrgan instructor del procediment de concessió d'estes ajudes està representat per l'Oficina d'Investigació Sanitària de la Direcció General d'Ordenació, Avaluació i Investigació Sanitària de la Conselleria de Sanitat, a què correspon la realització de tots els actes d'instrucció necessaris per a la resolució del procediment. Les sol·licituds, junt amb la documentació que els acompanya, es dirigiran a l'Oficina d'Investigació Sanitària de la Direcció General d'Ordenació, Avaluació i Investigació Sanitària, carrer Misser Mascó, 31, València 46798.  
Quinta. Comissió i criteris d'avaluació  
Es crearà una comissió avaluadora per a esta modalitat d'ajuda que estarà composta per:  
- La directora general d'Ordenació, Avaluació i Investigació Sanitària, que actuarà com a president.  
- El cap de l'Oficina d'Investigació Sanitària, que actuarà com a secretària de la comissió avaluadora.  
- El subsecretari de la Conselleria de Sanitat, o persona que designe.  
- El cap de l'Oficina del Pla de Salut, o persona que designe.  
- Un tècnic de gestió d'investigació de l'Oficina d'Investigació Sanitària.  
Per a l'avaluació de les sol·licituds es tindran en compte els següents criteris de valoració:  
- Qualitat cientificotècnica del projecte d'investigació presentat. (35%)  
- Currículum acadèmic i investigador de l'investigador principal (20%)  
- Qualitat cientificotècnica del grup d'investigació (15%)  
- Factibilitat i adequació del protocol, pressupost i calendari de treball als objectius que es proposen. (10%)  
- Caràcter multicèntric i multidisciplinari del projecte. (5%)   
- Adequació del projecte a les línies prioritàries de foment de la investigació biomèdica i sanitària a la Comunitat Valenciana (15%). Es valorarà positivament la presentació del curriculum vitae a través de l'aplicació informàtica MISABIO.